- Nå, de er ikke glade for mig ved Socialisternes Hus i Aalborg. Sådan indleder europaparlamentskandidat Søren Gade et tweet fra forleden, hvori han påstår, at hans plakater er "blevet klippet ned og erstattet" af plakater fra liste Ø, Enhedslisten. Sådan hænger tingene dog ikke helt sammen, viser en gennemgang, som faktatjekmediet TjekDet har foretaget . Dokumentation på Instagram Sinem Kiraz Demir, folketingskandidat for Enhedslisten i Aalborg, er en af mange, der i Søren Gades Twitter-opslag argumenterer for, at Enhedslistens plakater blev hængt op før Venstre-kandidatens. Helt konkret påstår hun, at de røde og grønne Ø-plakater blev hængt op 4. maj ved 12-tiden. Det har ikke været muligt for TjekDet at dokumentere, at plakaterne har hængt der siden nøjagtigt den dag. Dog viser et billede på Instagram, der er delt 6. maj, Enhedslistens plakater på pladsen foran Socialisternes Hus i Aalborg. På billedet ses ikke en eneste af Søren Gades plakater. Og tre dage senere er der endnu en gang lagt et billede op fra pladsen, som viser Enhedslistens plakater. Stadig ingen spor af Søren Gade. Enhedslisten kom først Søren Gade påstår altså på sin Twitter-profil, at hans plakater er blevet fjernet fra træerne for at gøre plads til Enhedslistens plakater. Men da TjekDet ringer til Søren Meier Jensen, der er Venstres plakatkoordinator i Aalborg-området, er meldingen en anden. - Plakaterne bliver hængt op torsdag aften (9. maj, red.) mellem klokken 19 og 21. Ifølge Venstre selv er Søren Gades plakater altså først blevet hængt op efter Enhedslistens. En "upræcis" formulering TV 2 har forsøgt at få en kommentar fra Søren Gade. Vi ville gerne have spurgt ham, hvordan han på Twitter kan hævde, at hans plakater er blevet "erstattet" af Enhedslistens, når sandheden er, at de blev hængt op mindst tre dage før hans egne. TV 2 har indtil videre ikke hørt fra Søren Gade, man han oplyser i et skriftligt svar til TjekDet, at: - Jeg blev informeret om, at mine plakater var blevet skåret ned, så der nu kun hang Enhedslisten-plakater i de træer, hvor mine havde hængt. Og jeg har formuleret mig upræcist i den opdatering. Ærgerlig antydning Så det kan altså godt være, at der er nogle, som ikke er glade for Søren Gade ved Socialisternes Hus i Aalborg, men det er ikke noget bevis for, at det er Enhedslisten. Men hvem har så? Sinem Kiraz Demir fra Enhedslisten kan ikke udelukke, at sympatisører med partiet har taget Søren Gades plakater ned. Alligevel siger hun til TjekDet , at hun er sikker på, at de skyldige ikke er aktive i partiet, og at det er ærgerligt, at det i Venstre-politikerens tweet antydes sådan. Søren Gade selv mener dog ikke, at han i sit tweet antyder noget som helst. - Hvis du læser mit tweet, så har jeg ikke skrevet, at det er Enhedslistens folk, der har revet dem ned, skriver han i sin mail.

Referat:
Blev Søren Gades valgplakater "erstattet" med Enhedslistens? Plakatkoordinator for Venstre siger, de først blev hængt op senere.